**«ДОМБЫРА-ҚАЗАҚ ЕГІЗ ҰҒЫМ»**

**СЕЙЛХАНОВА САЯГУЛ СЕЙТКАРИМКЫЗЫ**

**ДОМБЫРА СЫНЫБЫ ОҚЫТУШЫСЫ №2 БММ КМҚК. ҚАРАҒАНДЫ ОБЛ. ТЕМІРТАУ Қ.**

Екі ішектің бірін қатты

Бірін сәл-сәл кем бұра

Қазақ нағыз – қазақ емес,

Нағыз қазақ – домбыра .

Қ.Мырзалиев

Домбыра деген сөзді естісем, құлағыма қазақ деген сөз бірге естілгендей болады.

Домбыра – ерте заманнан бері халқымызбен бірге жасасып келе жатқан, оның рухани жан серігіне айналған аспап. Көшпелі елім сан ғасырлар бойы өздерінің тұрмыстық ерекшеліктеріне байланысты өнердің сол жағдайларына сай, лайықты түрлерін рухани азық етті. Көшпенді елдін музыка өнерінде, сол дәуірге сай төл жазуы болмаса да, дәстүрлі сан түрлі аспаптары болған сондай аспаптардың бірі және ең көнесі – қазақтың қара домбырасы. Домбыра – қазақтың ішекті музыкалық аспабы шанағы алмұрт пішіндес, мойыны ұзын болып келеді. Бұл аспаптың қос ішегінен төгілген сиқырлы үні адамды баурап алады. Домбыраның қасиеті адамды дүние сырын түсінуге, сұлулықты сезінуге жетелеп, жан рахатына бөлейтіндігінде. Домбыраның ерекшелігі көңілді ырғағымен өмірге қызықтырса, мұңды әуенімен бір сәтте өткеніңді еске алдырып, ойға батыратындығында. Ғасырлар бойы жиналған тарихи көтерген жүгі, атқарған қызметі мен қалыптасқан әр түрлі мектептерімен орындаушылық әр алуан үрдістері бар. Кәсіби өнер керуені басталған кездері әр аймақ домбырасы, күйшілік мектептері бір-бірінен оқшауланып әр қайсы өз ерекшеліктерімен көріне бастады. Батыстың төкпе күйі төгіліп жаныңды баураса, шығыстың сыршыл күйлерін тыңдап әдемі бір сезімге берілгендей боласың.

Кәсіби білімнің дамуының аясында «домбырашылар ансамблі» аймақ аралық ерекшеліктерді сақтай отырып, күй өнерін даму арнасындағы сара жолға салды.

Қазақтың күй өнері негізінен төкпе және шертпе деп екі машыққа бөлінеді.

Күйлер қазіргі оқытуда аймақтарға қарай жеті мектепті құрайды.

1. Арқа күйшілік мектебі (Орталық Қазақстан)
2. Жетісу күйшілік мектебі (Оңтүстік Шығыс Қазақстан)
3. Қаратау күйшілік мектебі (Оңтүстік Қазақстан)
4. Орда күйшілік мектебі (Батыс Қазақстан)
5. Жиделі Байсын күйшілік мектебі (Сырдария, Арал өңірі)
6. Алтай күйшілік мектебі (Шығыс Қазақстан)
7. Түбек күйшілік мектебі (Маңғыстау аймағы)

Күйшілік мектептердің бөліну жүйесін алғаш Ақселеу Сейдімбек ағамыз жасаған, оған дейін мұндай мектеби жіктеу жасалған емес.

Бұл күй тарихымен орындалу мәдениетіне дұрыс бағдар бере алатын нақты әрі дәл анықтама болды. Әр күйшілік мектептің сол саладағы орындау мәнерін жасаған тұлғалар бар Байжігіт, Тәттімбет, Қожеке, Сүгір, Қазанғап, Құрманғазы, Абыл. Бұл күйшілер өз мектебінің іргетасын қалағандар және шығармашылығы ерен, жасампаз нағыз өнер майталман сазгерлері. Олардың үлгілерін ары қарай дамытқан замандық күйшілеріміз солардың шәкірттерінің қолынан күй алғандар, әрі сол күйлерді тарту барысында өз орындаушылық мектептерін де қалыптастырған домбырашылар. Осы күні Ә.Хасенов, Р.Ғабдиев, М.Хамзин, Н.Тілендиев, Ж.Қаламбаев, Т.Момбеков, С.Балмағамбетов, Б.Басығараев, Қ.Жантілеуов, С.Шәкіратов сияқты күйшілердің орындаушылық мәнерлері де өз кезегінде жалғасын тауып, жеке мектеп болып қалыптасқан үрдіс саналады.Қазақ күйлерінің шығуы, құрылымы тегі бір. Алайда, аймақтық мектептерге бөлініп, жеке орындаушылық үлгілердің өз алдына отау тігетін заңдылығы және бар, бұл үрдіс күй табиғатын тануға әсте бөгет болмайды, керісінше, аспаптық музыкамыздың байлығы мен кемелдігін айшықтайды. Аймақтық факторларды ескіргеннің өзінде, күйдің шертпе, төкпе деп бөлінуін тек қана тарту техникасының өзгешелігімен түсіндірген абзал, күйлердің әуелде бір сарынды болып көне күйлер, аңыз күйлер кейіннен әрқалай мақамда дамуы кезеңдену процесіне байланысты.

Бірақ қаншалықты дүлдүл домбырашы болсада ұстаздық жұмыс әрбір орындаушының өмірлік кәсібі. Сондықтан да бұл салада бар мүмкіндікті пайдалану, меңгеру түбегейлі міндет. Осы орайда «Домбыра үйрету әдісі» пәні маңызды орынға ие.

Мен де өз міндеттерімді пайдаланып, өз халқының ұлттық өнерін жалғастырып, домбыра мен домбырадан шыққан қасиетті күй сырларын еліне, халқына, халқының болашағына паш ететін өнерпаз шәкірттер тәрбиелеудемін.